寒溪送客時李花盛開山谷彌望
作者：薛季宣
朝代：宋

paragraphs: 寒溪送客荒徑迂，玉華璀璨晨光虛。
仙遊在處見李白，山遠無地尋陶朱。
雪霜天色際江岸，瓊瑶世界連廷除。
飄然幾許認姑射，恍若一夢驚華胥。
寶珪環璧會王路，鐵衣鋒刃交兵車。
三王純素未云已，百姓渾茫方皞如。
神清洞古世緣在，梁園祇是空遺書。